Publication: Magyar Közlöny
Issue: MK-2001-11 (Year: 2001, Number: 11)
Era: 1990-2004
Section: a 4/2001. (I. 31.) KöViM rendelethez
Paragraph Index: 397

6. Erőtani és szilárdságtani követelmények A teljes szerkezet és annak minden eleme az építés és a terv szerinti használat során legyen kellő teherbírású, helyzetileg állékony és kellően merev. 6.1. Terhek 6.1.1. A teherszámítások során az MSZ 15021—1 előírásait kell mértékadónak tekinteni. 6.1.2. A szélteher számításakor egységesen 0,87 kN/m2 torlónyomással kell számolni. 6.1.3. A szerkezeteket meg kell vizsgálni olyan esetre is, mikor a tábla egyik felén a szélterhet 0,94-os, másik felén 1,06-os értékű szorzóval veszik figyelembe. A két teherintenzitás közti felezővonal a szerint legyen vízszintes vagy függőleges, hogy a szerkezeti elemekre a legnagyobb igénybevételt okozza. 6.1.4. Az alaki tényező az MSZ 15021—1 szerint a tábla esetében c=2,1 legyen, míg az egyéb szerkezetek esetében a keresztmetszetnek megfelelően kell az alaki tényező értékét kiválasztani. 6.2. Az erőjáték meghatározása 6.2.1. Az erőjátékot az MSZ 15021—1 szerint kell meghatározni. Ahol ez nem lehetséges, kísérlettel kell az erőjátékot meghatározni. 6.2.2. Az igénybevételek, alakváltozások számításainál az anyagot lineárisan rugalmasnak kell tekinteni. Ez alól kivételt képeznek a rácsos tartók csomóponti kapcsolatai, melyeket ideális csuklóként kell számítani. 6.2.3. Az igénybevételek és az alakváltozások számítása alkalmával a kapcsolatok okozta helyi keresztmetszetgyengítések hatása elhanyagolható. 6.3. Szilárdsági követelmények 6.3.1. A szerkezetek és szerkezeti elemek vizsgálata terjedjen ki a feszültség-ellenőrzésre, a stabilitás vizsgálatára, az állékonyság igazolására. 6.3.2. Az acélból, alumíniumból, vasbetonból, betonból készített szerkezetek ellenőrző számításait anyagtól függően az MSZ 15024—1, az MSZ 15028—1, az MSZ 15022—1 és az MSZ 15022—3 szerint kell végezni. 6.3.3. A szilárdsági vizsgálatoknak ki kell terjednie az altalajra is az MSZ 15001, az MSZ 15002—1 és az MSZ 15004 szerint. 6.3.4. Ha az építés helyéről megbízható adatok a talajminőségre nem állnak rendelkezésre, úgy laza, nedves, iszapos homokliszt feltételezésével kell a számításokat elvégezni. 6.3.5. Az alapozás síkját a fagyhatár alatt kell megválasztani. Ha az alaptest lehorgonyzásába a talplemez fölötti talajréteget is bevonják, csak az alaptest kontúrján belüli mennyiséget szabad figyelembe venni. 6.3.6. A befüggesztő szerkezetek terheit kétszeres értékkel kell figyelembe venni, szilárdsági vizsgálatukat az MSZ 13010—6 és az MSZ 13010—7 szerint kell elvégezni. 6.4. Alakváltozási és merevségi követelmények 6.4.1. Az alakváltozások határértékeit az MSZ 15021—2 tartalmazza. 6.4.2. A széllökések okozta káros rezgések kiküszöbölése az önrezgésszám szabályozásával biztosítandó. 6.4.3. Az önrezgésszámot az alapmozgásból hajlításból és csavarásból számított összesített 1 Hz legkisebb érték felett kell tartani a széllökések okozta gerjesztések elkerülésére. 6.4.4. Az önrezgésszámot a 2. számú függelék I. fejezete szerint kell kiszámítani.

Source: https://magyarkozlony.hu/hivatalos-lapok/9198e1e996be4baa3a19f06d4ae3b27f73d84edb/dokumentumok/27b13f8c88fd269a71ab6d38abc93ab54f792202/letoltes